
OBLIGAȚIILE 

PERSOANELOR FIZICE ȘI JURIDICE PRIVIND DECLARAREA DE DATE CONCRETE ȘI COMPLETE, ÎN VEDREA ÎNSCRIERII ACESTORA ÎN REGISTRUL AGRICOL 

         Sediul materiei:

a) Ordonanța Guvernului nr. 28/2008 privind registrul agricol, aprobată cu modificări și completări prin Legea nr. 98/2009;

b) Hotărârea Guvernului  nr. 985/2019 privind registrul agricol pentru perioada 2020-2024;

c) Normele tehnice privind modul de completare a registrului agricol pentru perioada 2020-2024, aprobate prin Ordinul comun al Ministrului Agriculturii și Dezvoltării Rurale, Ministrului Lucrărilor Publice, Dezvoltării și Administrației, Ministrului Afacerilor Interne Ministerul Finanțelor Publice, Președintelui  Institutului Național de Statistică, Directorului general al Agenției Națională de Cadastru și Publicitate Imobiliară  și  al președintelui Autorității Naționale Sanitară Veterinară și pentru Siguranța Alimentelor Nr. 25/1.382/37/1.642/14.297/746/20/2020;
d) pct. 88 și 89 titlul IX din Normele metodologice de aplicare a Legii nr. 227/2015 privind Codul fiscal, aprobate prin Hotărârea Guvernului nr. 1/2016, cu modificările și completările ulterioare.

Registrul agricol se organizează,  întocmește și ține la zi,  în scopul asigurării unei evidențe unitare cu privire la categoriile de folosință a terenurilor, a mijloacelor de producție agricolă și a efectivelor de animale care contribuie la dezvoltarea agriculturii și buna utilizare a resurselor locale.

Registrul agricol se întocmește în format electronic, pe fiecare localitate componentă a comunei, cu obligația de a se interconecta cu Registrul agricol național (RAN), în vederea raportării unitare către instituțiile interesate a datelor gestionate de către acesta.

Registrul agricol național (RAN) reprezintă sistemul informatic centralizat care gestionează conținutul în format electronic al registrelor agricole de la nivelul unităților administrativ-teritoriale, fiind implementat, dezvoltat și administrat de către Agenția Națională de Cadastru și Publicitate Imobiliară.

Obligațiile cu privire la registrul agricol se aduc la cunoștința persoanelor fizice, precum și a celor juridice, prin grija secretarului general al comunei, după cum urmează:  

   a) prin publicarea pe pagina de internet a comunei;

   b) prin înștiințări individuale, în cazul în care această modalitate se stabilește prin hotărâre a autorității deliberative, la inițiativa autorității executive.

Consiliul Local al comunei Vulcana-Băi, la inițiativa primarului comunei, a stabilit prin Hotărârea nr. 44 din 22 iulie 2022, că obligațiile cu privire la registrul agricol se aduc la cunoștința persoanelor fizice, precum și a celor juridice, prin grija secretarului general al comunei, prin publicarea pe internet, în Monitorul Oficial Local, la adresa www.vulcanabai.ro, în subeticheta  „alte documente”.
         Registrul agricol constituie documentul oficial de evidență primară unitară, în care se înscriu date cu privire la gospodăriile populației și la societățile/asociațiile agricole, precum și la orice alte persoane fizice și/sau juridice care au teren în proprietate/folosință și/sau animale, și anume:  

   a) capul gospodăriei și membrii acesteia, după caz; reprezentantul legal al societății/asociației agricole sau al persoanei juridice care are teren în proprietate/folosință;  

   b) terenurile pe care le dețin în proprietate sau în folosință pe categorii de folosință și pe destinație a terenului, intravilan/extravilan, suprafețe cultivate cu principalele culturi și numărul de pomi, pe specii;  

   c) efectivele de animale, pe specii și categorii, existente la începutul fiecărui an; evoluția anuală a efectivelor de bovine, porcine, ovine, caprine, cabaline, măgari, catâri, iepuri de casă, animale de blană, păsări, familii de albine, precum și alte animale domestice sau sălbatice crescute în captivitate, în condițiile legii, ce fac obiectul înscrierii în registrul agricol;  

   d) clădirile existente la începutul anului pe raza localității;  

   e) mijloacele de transport cu tracțiune animală;  

   f) mijloacele de transport cu tracțiune mecanică, respectiv: tractoarele, autovehicule pentru transportat mărfuri, mașinile și utilajele pentru agricultură și silvicultură;  

   g) orice alte echipamente, utilaje și instalații/agregate pentru agricultură și silvicultură.

Termenele la care persoanele fizice și juridice au obligația să declare datele pentru înscrierea în registrul agricol sunt următoarele:  

   a) între 5 ianuarie și ultima zi lucrătoare a lunii februarie, pentru datele anuale privind membrii gospodăriei, terenul aflat în proprietate/folosință, clădirile și mijloacele de transport cu tracțiune animală și mecanică, mașinile, utilajele și instalațiile pentru agricultură și silvicultură, efectivele de animale existente în gospodărie/unitatea cu personalitate juridică la începutul fiecărui an, precum și modificările intervenite în cursul anului precedent în efectivele de animale pe care le dețin, ca urmare a vânzării-cumpărării, a produșilor obținuți, a morții sau a sacrificării animalelor ori a altor intrări-ieșiri;  

   b) între 1 și ultima zi lucrătoare a lunii mai, pentru datele privind categoria de folosință a terenului, suprafețele cultivate, numărul pomilor în anul agricol respectiv;  

   c) persoanele fizice și juridice au obligația să declare date, pentru a fi înscrise în registrul agricol, și în afara termenelor prevăzute la lit. a) și b), în termen de 30 de zile de la apariția oricărei modificări.  
             În cazul în care persoanele fizice sau cele juridice nu fac declarațiile la termenele sus-menționate, se consideră că nu au intervenit niciun fel de modificări, fapt pentru care în registrul agricol se reportează din oficiu datele din anul precedent, cu mențiunea «report din oficiu» la rubrica «semnătura declarantului».  
Constituie contravenție și se sancționează cu amendă de la 100 lei la 500 lei, în cazul persoanelor fizice, respectiv cu amendă de la 300 lei la 1.500 lei, în cazul persoanelor juridice, următoarele fapte:  

   a) refuzul de a prezenta primarului sau persoanelor împuternicite de acesta documentele și a evidențele necesare în vederea verificării realității datelor;  

   b) refuzul privind asigurarea accesului persoanelor împuternicite de către primar de a constata la fața locului situația reală, în vederea verificării concordanței dintre aceasta și datele din registrul agricol;  

   c) nedeclararea, la termenele și în forma stabilite de legislația specifică, a datelor care fac obiectul registrului agricol;  

   d) refuzul de a prezenta primarului informațiile privind efectivele de animale deținute de persoanele fizice sau juridice de către  medicii veterinari de liberă practică împuterniciți să efectueze unele activități sanitar-veterinare publice și reprezentanții Agenției Naționale pentru Zootehnie „Prof. Dr. G. K. Constantinescu”.

Informațiile privind  consultarea online a datelor referitoare la gospodăriile proprii cu vizualizarea datelor în mod geospațial acolo unde există informație geospațială, semnalarea de situații neconforme, consultarea de statistici de interes public, pentru adresa: https://ran.ancpi.ro/.

          Pentru ca un utilizator Gospodar să se conecteze la portalul RAN trebuie să dețină un cont creat, activ, în aplicația Registru Agricol Național.
Sistemul informatic RAN permite crearea conturilor și asocierea rolului de Gospodar de către un utilizator având rolul de Gestionar conturi gospodari.
Un Gospodar care dorește cont în RAN trebuie să se adreseze Primăriei de care aparține; Primăriile sunt cele care creează conturi pentru Gospodari.
De asemenea, este necesar ca Primăria respectivă în prealabil să fi aderat la RAN (adică să aibă un cont de Primărie, creat la reprezentanții locali – OCPI sau național - ANCPI), în baza căruia poate crea conturi Gospodarilor de pe raza UAT-ului respectiv. Prezența la Primărie a gospodarului, pentru crearea contului este obligatorie (Gospodarul nu își poate crea singur, online, cont în sistem), deoarece trebuie identificat în baza buletinului sau a cărții de identitate.

 

În incinta Primăriei, pașii prin care un reprezentant al Primăriei creează un cont de Gospodar sunt următorii:

a) Utilizatorul Primăriei (Gestionar Conturi Gospodari) accesează portalul RAN (Registrul Agricol National) si alege din Meniu funcționalitatea „Gospodari”

b) In fereastra „Gestiune gospodari” completează emailul contului și se verifică dacă acesta există în sistem (buton Verifică disponibilitate)

c) Utilizatorul Primăriei (Gestionar Conturi Gospodari) completează restul de date pe care le are la dispoziție (Nume, Prenume, CNP/ NIF)

d) Utilizatorul Primăriei (Gestionar Conturi Gospodari) salvează contul creat

 

Gospodarul va primi pe adresa de email specificată Primăriei la crearea contului un mesaj (email) care conține link-ul de activare al contului și invitația ca utilizatorul să activeze contul și să-și seteze propria parolă. Link-ul este personalizat în sensul că poate fi utilizat doar pentru activarea acelui cont.
Gospodarul urmează instrucțiunile, își setează parola, după care poate accesa portalul RAN (Registrul Agricol Național) cu numele de utilizator (adresa de email folosită pentru crearea contului său) și parola pe care și-a stabilit-o.

SECRETARUL GENERAL AL COMUNEI*),

Dionisie BURCĂ

*) obligație stabilită și executată potrivit art. 15 lit. a) din Ordonanța Guvernului nr. 28/2008

